**สำหรับสภาสังคายนาหรือการประชุมสมัชชา**

**เพลงเริ่มพิธี**  คส 3:14-15

 เหนือสิ่งใดจงมีความรัก ซึ่งรวมเราไว้เป็นหนึ่งเดียวกันอย่างสมบูรณ์

 ขอให้สันติสุขของพระคริสตเจ้าครอบครองดวงใจของท่าน

**บทภาวนาของประธาน**

 ข้าแต่องค์พระผู้เป็นเจ้า พระองค์ทรงปกครองแนะนำพระศาสนจักร

 โปรดทรงหลั่งจิตแห่งสติปัญญา

 ความจริงและสันติลงในใจของผู้รับใช้พระองค์

 เขาจะได้เข้าใจอย่างสมบูรณ์ว่าสิ่งใดเป็นที่พอพระทัย

 และเมื่อรู้แล้วจะได้ออกแรงสุดกำลังแสวงหาสิ่งนั้นด้วยเถิด

 ทั้งนี้ ขอพึ่งพระบารมีพระเยซูคริสตเจ้า

 พระบุตรผู้ทรงจำเริญและครองราชย์

 เป็นพระเจ้าหนึ่งเดียวกับพระองค์และพระจิต ตลอดนิรันดร

 หรือ:

 ข้าแต่พระเจ้า พระองค์ทรงดูแลประชากรของพระองค์ด้วยพระทัยกรุณา

 และทรงปกครองด้วยความรัก

 โปรดประทานจิตแห่งปรีชาญาณแก่ผู้ที่พระองค์ทรงเรียก

 ให้มาเป็นผู้นำประชากรของพระองค์

 เพื่อเขาทั้งหลายจะได้รับการนำพาให้รู้ความจริงสมบูรณ์ยิ่งขึ้น

 และเพิ่มพูนความศักดิ์สิทธิ์เป็นที่พอพระทัยพระองค์ด้วยเถิด

 ทั้งนี้ ขอพึ่งพระบารมีพระเยซูคริสตเจ้า

 พระบุตรผู้ทรงจำเริญและครองราชย์

 เป็นพระเจ้าหนึ่งเดียวกับพระองค์และพระจิต ตลอดนิรันดร

**บทภาวนาเตรียมเครื่องบูชา**

 ข้าแต่พระเจ้าผู้ทรงพระเมตตาอย่างที่สุด

 โปรดทอดพระเนตรบรรณาการจากผู้รับใช้ของพระองค์

 และประทานแสงสว่างแห่งพระหรรษทานแก่เขาทั้งหลาย

 เขาจะได้เข้าใจด้วยตนเองอย่างแท้จริงว่าสิ่งใดถูกต้องเฉพาะพระพักตร์

 เพื่อจะได้นำไปปฏิบัติตามด้วยความมั่นใจ

 ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย

บทนำขอบพระคุณพระจิตเจ้า แบบที่ 2 (หน้า...)

**เพลงรับศีล**

 ที่ใดมีความรักแท้จริง พระเจ้าประทับอยู่ที่นั่น

 ความรักของพระคริสตเจ้ารวมเราไว้เป็นหนึ่งเดียวกัน

**บทภาวนาหลังรับศีล**

 ข้าแต่พระเจ้าผู้ทรงพระเมตตา

 ข้าพเจ้าทั้งหลายวอนขอให้ศีลมหาสนิทที่ได้รับนี้

 ช่วยให้ผู้รับใช้พระองค์ตั้งมั่นอยู่ในความจริง

 และพยายามแสวงหาพระเกียรติแห่งพระนามของพระองค์เสมอไป

 ทั้งนี้ ขอพึ่งพระบารมีพระคริสตเจ้าของข้าพเจ้าทั้งหลาย